《舟过采石拟吊谪仙风雨所阻弗遂》
元代·胡奎

炮车云兴大风作，收帆夜傍沙洲泊。春阴遮断蛾眉亭，不见蛾眉镜中落。

欲吊开元李谪仙，锦袍一去三千年。如何古时月，不照今人船。

自从捉月上天去，不知月落归何处。月照人间无古今，江流不断天沈沈。

乾坤清气古亦少，大雅遗音向谁道。白也明朝知我来，放出蛾眉翠如扫。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。